睡意
作者：梅堯臣
朝代：宋

paragraphs: 少時好睡常不足，上事親尊日拘束。
夜吟朝誦無暫休，目胔生瘡臂消肉。
今踰四十無所聞，又況喪妻仍獨宿。
虛堂浄掃焚清香，安寢都忘世間欲。
花時啼鳥不妨喧，清暑北窗聊避燠。
葉落夜雨聲滿階，雪下曉寒低壓屋。
四時自得興味佳，豈必鏘金與鳴玉。
萬事易厭此不厭，真可養恬無夭促。
且夢莊周化蝴蝶，焉顧仲尼譏朽木。
人事幾不如夢中，休用區區走榮祿。